EXPUNERE DE MOTIVE

1. CONTEXTUL PROPUNERII

Impozitarea produselor energetice și a electricității în Uniune este reglementată de Directiva 2003/96/CE a Consiliului[1] (denumită în continuare „directiva privind impozitarea energiei” sau „directiva”).

În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale impozitelor din motive de politică specifice.

Obiectivul prezentei propuneri este de a permite ca Suedia să aplice, în anumite limite definite, o rată redusă a accizelor pentru electricitatea consumată în gospodării și în societățile din sectorul serviciilor în anumite zone din nordul Suediei. Obiectivul acestei măsuri este de a compensa costurile pentru încălzire mai ridicate din aceste zone, cauzate de condițiile climatice specifice din regiune.

Cererea și contextul general al acesteia

Potrivit articolului 19 alineatul (1) din directivă, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale impozitelor din motive de politică specifice.

Decizia 2005/231/CE a Consiliului[2], astfel cum a fost modificată prin Decizia 2006/503/CE a Consiliului[3] autorizează Suedia să aplice o rată redusă de impozitare a electricității consumate în gospodăriile și în societățile din sectorul serviciilor situate în anumite localități enumerate în anexa la decizie. Reducerea fiscală trebuie să fie proporțională cu costurile suplimentare pentru încălzire suportate din cauza localizării la nord, în comparație cu restul Suediei, iar rata redusă trebuie să fie în conformitate cu cerințele din Directiva 2003/96/CE, și în special cu ratele minime prevăzute în articolul 10 din directiva respectivă. Această autorizare expiră la 31 decembrie 2011.

Prin scrisoarea din data de 8 iunie 2011, în temeiul articolului 19 din directivă, autoritățile suedeze au informat Comisia despre intenția lor de a continua să aplice această rată de impozitare redusă. Reducerea nu depășește 96 SEK/MWh, sau 10,40 EUR[4]. Suedia a solicitat acordarea autorizării reducerii pentru o perioadă de șase ani, și anume, până la 31 decembrie 2017, care reprezintă perioada maximă indicată la articolul 19 alineatul (2) din directivă.

Suedia justifică măsura prin obiectivele ținând de politica de mediu, dar și de politica regională și de coeziune. Suedia subliniază faptul că ratele de impozitare naționale pentru electricitate depășesc considerabil nivelurile minime de impozitare prevăzute în Directiva 2003/96/CE și că, în consecință, prin intermediul sistemului fiscal la nivel național se oferă un stimulent mai puternic pentru eficiența energetică decât prin aplicarea ratelor minime la nivelul UE. Cu toate acestea, potrivit autorităților suedeze, acest nivel general ridicat de impozitare poate fi menținut doar dacă în zonele nordice, care sunt plasate într-o poziție concurențială dezavantajoasă din cauza condițiilor climatice, sunt oferite reduceri de impozit. În același timp, măsura ar atenua diferențele la costurile pentru încălzire între diferitele părți ale țării și, ca urmare, ar contribui la obiectivele politicilor regionale și de coeziune ale UE.

În ceea ce privește natura dezavantajului cauzat de diferențele climatice, autoritățile suedeze au reiterat afirmația făcută în cererile anterioare potrivit căreia, în regiunile din nord, cheltuielile pentru încălzire sunt, în medie, cu aproximativ 25% mai ridicate ca urmare a faptului că perioada de încălzire în aceste zone este mai lungă.

Se estimează că pierderea de venit care rezultă din reducerea de 96 SEK/MWh se ridică la suma de 910 milioane SEK pe an sau 99 de milioane EUR.

- Funcționarea măsurii

Măsura este acordată sub forma unei rate reduse de impozitare. Această rată redusă se aplică în mod direct, la perceperea impozitului.

- Domeniul de aplicare

Autoritățile suedeze au afirmat că diferențierea geografică a fost instituită pe baza datelor obiective referitoare la temperaturile medii. Pe această bază, un impozit redus se aplică în toate localitățile din comitatele Norrbotten, Västerbotten și Jämtland și în localitățile Sollefteå, Ånge, Örnsköldsvik, Ljusdal, Malung, Mora, Orsa, Älvdalen și Torsby. Măsura se limitează la gospodării și la societățile din sectorul serviciilor, deoarece numai aceste grupuri plătesc impozitul pentru energie electrică întreg. Din moment ce, pe de altă parte, electricitatea consumată în industria de prelucrare este oricum impozitată la o rată mai redusă, măsura în cauză nu afectează societățile din acest sector.

Potrivit autorităților suedeze, măsura asigură beneficiarilor din zonele de nord ale țării aceleași condiții ca în cazul acelorași grupuri de consumatori din sudul Suediei.

- Argumentele autorităților suedeze privitoare la impactul măsurii asupra pieței interne

Autoritățile suedeze nu sunt de părere că măsura ar putea afecta funcționarea corespunzătoare a pieței interne. Acestea consideră că, deși măsura ar putea avea efecte asupra comerțului dintre statele membre prin reducerea costurilor pentru societățile din sectorul serviciilor din nordul Suediei, acest efect ar rămâne limitat, întrucât cele mai multe societăți din sectorul serviciilor acționează în mod normal într-o zonă geografică limitată.

- Dispoziții în vigoare în domeniul propunerii

Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității.

Evaluarea măsurii în temeiul articolului 19 din Directiva 2003/96/CE

- Considerente de politică specifice

Articolul 19 alineatul (1) primul paragraf din directivă are următorul conținut:

„Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.”

Măsura avută în vedere de Suedia constă în reducerea accizelor la electricitatea consumată în gospodării și în societățile din sectorul serviciilor din nordul Suediei. Autoritățile suedeze subliniază două obiective ale măsurii. În primul rând, acestea susțin că rata redusă de impozitare are un efect pozitiv indirect asupra mediului, prin faptul că permite aplicarea unei rate generale de impozitare mai ridicate decât ar fi posibil în absența acestei măsuri. În acest sens, Comisia observă faptul că cerințele privind protecția mediului ca atare sunt deja parte integrantă din Directiva 2003/96/CE[5] și, prin urmare, nu pot fi calificate drept considerente de politică specifice. Cu toate acestea, directiva nu prevede, în mod general, răspunsuri la nevoile specifice din regiunile cu condiții climatice deosebite. În acest context, scopul de a contribui la menținerea unui nivel relativ ridicat de impozitare prin evitarea, cu ajutorul unei rate reduse, a costurilor excesive în regiuni supuse unor astfel de condiții poate fi calificat, prin urmare, drept un considerent de politică specific.

În al doilea rând, autoritățile suedeze susțin că reducerea apropie nivelul costurilor globale de încălzire pentru consumatorii din nordul Suediei de nivelul costurilor suportate de consumatorii din alte părți ale țării și că, prin urmare, se înscrie în obiectivele politicii regionale și de coeziune.

Din acest motiv, autorizarea solicitată poate fi de asemenea considerată întemeiată pe considerente de politică specifice.

- Coerența cu celelalte politici și obiective ale Uniunii

Rata generală de impozitare a electricității aplicabilă gospodăriilor și societăților din sectorul serviciilor din Suedia este de 283 SEK sau 30,70 EUR/MWh, în comparație cu rata minimă la nivelul UE de 1 EUR/MWh pentru utilizarea în scopuri private[6]. Cu reducerea propusă, rata aplicabilă în partea de nord a Suediei este de cel puțin 187 SEK/MWh sau 20,29 EUR/MWh. Deoarece nivelurile de impozitare a electricității se situează cu mult peste rata minimă atât în partea de nord a Suediei, cât și în restul țării, este plauzibil să se presupună că reducerea fiscală în cauză contribuie, în fapt, indirect la obținerea unui nivel general mai ridicat de protecție a mediului, în maniera descrisă de autoritățile suedeze.

În acest context, scopul măsurii este de a compensa parțial costurile mai ridicate pentru încălzire în zonele unde se aplică rata redusă de impozitare. Potrivit autorităților suedeze, condițiile climatice în aceste zone duc la un consum de electricitate, în medie, cu aproximativ 25% mai mare decât în restul țării, în principal din cauza unei perioade mai lungi în care este nevoie de încălzire.

În această privință, Comisia observă că, pe baza recentelor prețuri pentru energia electrică în Suedia, reducerea prețului ca urmare a măsurii propuse ar fi semnificativ mai mică de 25 % pentru toate grupurile de consumatori relevante. Pornind de la cele mai recente date furnizate de Eurostat, această reducere variază de la 3,1 % la 6,8 %, în funcție de nivelul de consum al gospodăriilor și societăților în cauză[7].

Valoarea scutirii rămâne, așadar, sub nivelul costurilor suplimentare pentru încălzire din regiunile în cauză. Prin urmare, stimulentul fiscal în favoarea utilizării eficiente a energiei este menținut la un nivel cel puțin egal cu cel care predomină în restul Suediei.

Se poate concluziona așadar că măsura este compatibilă cu politicile Uniunii în domeniul sănătății, al mediului, al energiei și al transporturilor.

În circumstanțele descrise, această măsură apare ca fiind acceptabilă având în vedere buna funcționare a pieței interne și necesitatea de a asigura o concurență loială. În particular, datorită localizării îndepărtate a zonelor pentru care se aplică reducerea și faptului că această reducere se limitează la gospodării și la societățile din sectorul serviciilor, nu se preconizează ca respectiva reducere să conduce la denaturări semnificative ale concurenței sau la modificări ale structurii schimburilor comerciale între statele membre. În cele din urmă, se reamintește faptul că o reducere fiscală pentru zonele în cauză a fost în vigoare timp de treizeci de ani fără să creeze probleme, potrivit informațiilor de care dispune Comisia, privind buna funcționare a pieței interne sau alte obiective ale politicii UE.

- Perioada de aplicare a măsurii și evoluția cadrului UE privind impozitarea energiei

Comisia propune ca perioada de aplicare să fie fixată la șase ani, care este perioada maximă permisă de Directiva 2003/96/CE. Această perioadă este adecvată pentru a oferi agenților economici și consumatorilor în cauză un grad suficient de certitudine.

În ceea ce privește evoluția viitoare a cadrului juridic existent și, mai concret, propunerea de revizuire a Directivei 2003/96/CE, prezentată de Comisie la 13 aprilie 2011 [COM(2011)169], se reamintește faptul că adoptarea acestei propuneri nu ar duce la o modificare a normelor actuale într-o manieră relevantă pentru funcționarea autorizării propuse prin prezenta. Nu este necesar, prin urmare, să se prevadă garanții speciale în acest domeniu.

Norme în materie de ajutoare de stat

După aplicarea reducerii propuse de autoritățile suedeze, rata de impozitare a electricității în regiunile vizate va respecta în continuare nivelul minim de impozitare prevăzut la articolul 10 din Directiva 2003/96/CE. De asemenea, autorizarea Consiliului se va aplica de la 1 ianuarie 2012 până la 31 decembrie 2017 (prin urmare, mai puțin de 10 ani). Așadar, măsura intră sub incidența așa-numitului Regulament general de exceptare pe categorii de ajutoare [Regulamentul (CE) nr. 800/2008][8] și, ca atare, este scutită de obligația de notificare prealabilă.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Consultarea părților interesate

Prezenta propunere se bazează pe o cerere înaintată de Suedia și se referă doar la acest stat membru.

Obținerea și utilizarea expertizei

Nu a fost necesar să se recurgă la expertiză externă.

Evaluarea impactului

Prezenta propunere se referă la o autorizație pentru un singur stat membru, la cererea acestuia.

3. ELEMENTELE JURIDICE ALE PROPUNERII

Propunerea vizează autorizarea Suediei pentru derogarea de la prevederile generale ale Directivei 2003/96/CE și pentru aplicarea, în limite definite, a unor rate diferențiate de impozitare a electricității.

Temeiul juridic

Articolul 19 din Directiva 2003/96/CE a Consiliului.

Principiul subsidiarității

Domeniul fiscalității indirecte, reglementat de articolul 113 din TFUE, nu ține de competența exclusivă a Uniunii Europene în sensul articolului 3 din TFUE.

Cu toate acestea, exercitarea de către statele membre a competențelor lor respective în acest domeniu este încadrată în mod strict și limitată de dreptul UE în vigoare. În conformitate cu articolul 19 din Directiva 2003/96/CE, numai Consiliul este abilitat să autorizeze un stat membru să introducă scutiri sau reduceri suplimentare, în sensul respectivei dispoziții. Statele membre nu se pot substitui Consiliului.

Prin urmare, propunerea respectă principiul subsidiarității.

Principiul proporționalității

Propunerea respectă principiul proporționalității. Reducerea impozitului nu depășește ceea ce este necesar pentru atingerea obiectivului vizat.

Alegerea instrumentelor

Instrument propus: decizie a Consiliului.

Articolul 19 din Directiva 2003/96/CE nu prevede decât acest tip de măsură.

4. IMPLICAȚII BUGETARE

Măsura nu impune nicio sarcină financiară și administrativă pentru UE. Prin urmare, propunerea nu are implicații asupra bugetului UE.

2011/0403 (NLE)

Propunere de

DECIZIE A CONSILIULUI

de autorizare a Suediei să aplice rate reduse de impozitare a electricității consumate în gospodării și în societățile din sectorul serviciilor situate în anumite zone din nordul Suediei în conformitate cu articolul 19 din Directiva 2003/96/CE

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității[9], în special articolul 19 alineatul (1),

având în vedere propunerea Comisiei Europene,

întrucât:

1. Decizia 2005/231/CE a Consiliului[10], astfel cum a fost modificată prin Decizia 2006/503/CE a Consiliului[11] autorizează Suedia să aplice, până la 31 decembrie 2011, o rată redusă de impozitare a electricității consumate în gospodării și în societățile din sectorul serviciilor în anumite zone din nordul Suediei în conformitate cu articolul 19 din Directiva 2003/96/CE.

2. Prin scrisoarea din data de 8 iunie 2011 Suedia a solicitat autorizarea de a continua să aplice o rată redusă de impozitare a electricității consumate de către aceiași beneficiari, pentru o perioadă suplimentară de șase ani, și anume până la 31 decembrie 2017. Reducerea se limitează la 96 SEK/MWh.

3. În zonele în cauză, costurile încălzirii sunt, în medie, cu 25% mai mari decât în restul țării din cauza perioadei mai lungi în care este nevoie de încălzire. Prin urmare, reducerea costurilor la electricitate pentru gospodăriile și societățile din sectorul serviciilor din aceste zone restrânge diferența dintre costurile totale pentru încălzire pentru consumatorii din nordul Suediei și cele suportate de consumatorii din restul țării. Măsura contribuie așadar la atingerea obiectivelor politicii regionale și de coeziune. Mai mult, măsura permite Suediei să aplice o rată de impozitare a electricității care este, în ansamblu, mai mare decât ceea ce ar fi posibil în alt mod și, prin urmare, contribuie în mod indirect la îndeplinirea obiectivelor politicii de mediu.

4. Reducerea impozitării nu trebuie să depășească ceea ce este necesar pentru compensarea costurilor suplimentare la încălzire pentru gospodării și societățile din sectorul serviciilor din nordul Suediei.

5. Ratele reduse de impozitare vor fi mai ridicate decât ratele minime prevăzute la articolul 10 din Directiva 2003/96/CE.

6. Având în vedere localizarea îndepărtată a zonelor pentru care se aplică reducerea, faptul că respectiva reducere nu trebuie să depășească costurile suplimentare pentru încălzire în partea de nord a Suediei și limitarea măsurii la gospodării și întreprinderile din sectorul serviciilor, măsura nu conduce la denaturarea regulilor concurenței sau la schimbări semnificative în ceea ce privește comerțul dintre statele membre.

7. În consecință, măsura este acceptabilă din punct de vedere al funcționării corespunzătoare a pieței interne și al nevoii de a garanta concurența loială și este compatibilă cu politicile Uniunii din domeniul sănătății, al mediului, al energiei și al transporturilor.

8. Pentru a oferi societăților și consumatorilor în cauză un grad suficient de certitudine, este oportun ca Suedia să fie autorizată să aplice o rată redusă de impozitare a electricității pentru consumul din nordul Suediei până la 31 decembrie 2017.

9. Este necesar să se garanteze faptul că autorizarea în temeiul Deciziei 2005/231/CE, acordată pentru motive similare pentru perioada precedentă, continuă să se aplice, fără a se crea o discontinuitate între expirarea deciziei respective și intrarea în vigoare a prezentei decizii,

ADOPTĂ PREZENTA DECIZIE:

Articolul 1

10. Suedia este autorizată să aplice o rată redusă de impozitare a electricității consumate în gospodării și în societățile din sectorul serviciilor situate în municipiile enumerate în anexă.Reducerea față de rata națională standard de impozitare a electricității nu trebuie să fie mai mare decât ceea ce este necesar în vederea compensării costurilor suplimentare pentru încălzire suportate din cauza localizării la nord în comparație cu restul Suediei și nu trebuie să depășească 96 SEK/MWh.

11. Ratele reduse trebuie să respecte cerințele Directivei 2003/96/CE, în special nivelurile minime stabilite la articolul 10.

Articolul 2

Prezenta decizie se aplică de la 1 ianuarie 2012 și expiră la 31 decembrie 2017.

Articolul 3

Prezenta decizie se adresează Regatului Suediei.

Adoptată la Bruxelles,

Pentru Consiliu

Președintele

Anexă

Regiuni | Localități |

Norrbottens län | Toate localitățile |

Västerbottens län | Toate localitățile |

Jämtlands län | Toate localitățile |

Västernorrlands län | Sollefteå, Ånge, Örnsköldsvik, |

Gävleborgs län | Ljusdal, |

Dalarnas län | Malung, Mora, Orsa, Älvdalen |

Värmlands län | Torsby |

[1] Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității, JO L 283, 31.10.2003, p. 51.

[2] JO L 72, 18.3.2005, p. 27.

[3] JO L 199, 21.7.2006, p. 19.

[4] Pe baza cursului de schimb din 1 octombrie 2010 (9,2183 SEK = 1 EUR), în conformitate cu articolul 13 alineatul (1) din Directiva 2003/96/CE.

[5] A se vedea în special considerentele (6) și (7).

[6] În temeiul articolului 11 alineatul (4) din Directiva 2003/96/CE, statele membre pot limita domeniul de aplicare a ratelor reduse de impozitare la utilizarea profesională. După cum s-a menționat anterior, în realitate, Suedia aplică rata de impozitare pentru utilizarea în scopuri private atât pentru gospodării, cât și pentru societățile din sectorul serviciilor.

[7] Sursă: Datele privind prețurile furnizate de Eurostat pentru al doilea semestru al anului 2010. Cifrele sunt pentru energia consumată în scopuri neindustriale din categoriile DA (un consum mai mic de 1 000 kWh) până la DE (un consum mai mare de 15 000 kWh).

[8] Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din Tratat (Regulament general de exceptare pe categorii de ajutoare) , JO L 214, 9.8.2008.

[9] JO L 283, 31.10.2003, p. 51.

[10] JO L 72, 18.3.2005, p. 27.

[11] JO L 199, 21.7.2006, p. 19.